DA Den Europæiske Unions Tidende CE 88/461

(2004/C 88 E/0473)

SKRIFTLIG FORESPØRGSEL E-3347/03

af Esko Seppänen (GUE/NGL) til Kommissionen

(13. november 2003)

Om: Udvidelsen og de sociale sikringsydelser

Der vil efter EU's udvidelse, og når EU-borgernes frie bevægelighed udstrækkes til nye områder, opstå nye problemer. Der er således forskellige niveauer med hensyn til folkesundheden i de gamle og de nye medlemsstater. F.eks. findes der i Estland sygdomme, som er meget resistente over for antibiotika, og på grund af Estlands EU-medlemskab vil de lettere kunne transporteres fra et land til et andet. Der er i Estland lige så mange bærere af hiv-virus som i Finland, selv om landets indbyggerantal kun er en tredjedel af det finske. Eftersom behandlingen af hiv-smittede er kostbar, og fordi den kostbare behandling er bedre i de nuværende medlemsstater end i de nye, kan det forhold, at de smittede rejser til et andet EU-land for at opnå en bedre behandling, medføre problemer. Er det efter Kommissionens opfattelse muligt at hindre den frie bevægelighed for bærere af farlige sygdomme, som ønsker sundhedspleje på et højere niveau? Hvor langt er man nået med etableringen af den planlagte myndighed for smitsomme sygdomme, og er der planer om, hvor den skal placeres?

Svar afgivet på Kommissionens vegne af David Byrne

(18. december 2003)

Det ærede medlem omtaler en række emner. Det første emne drejer sig om spredning af overførbare sygdomme fra et land til et andet. For at kunne skabe en mekanisme, der kan observere og reagere på mønstre i udviklingen af sydomme, har Fællesskabet etableret et fællesskabsnet til epidemiologisk overvågning af og kontrol med overførbare sygdomme i henhold til Europa-Parlamentets og Rådets beslutning nr. 2119/98/EF af 24. september 1998 (1). Denne mekanisme muliggør løbende overvågning af sygdomme, der udgør en stor trussel for folkesundheden, og indførelse af et system for advarsel og reaktion, som gør det muligt for kompetente nationale myndigheder hurtigt at udveksle relevante oplysninger. Tiltrædelseslande har gjort væsentlige fremskridt i forbindelse med det arbejde, der skal udføres for at kunne opfylde denne beslutnings foranstaltninger.

Med hensyn til patienters mobilitet mellem medlemsstater overvejes disse spørgsmål inden for rammerne af proceduren for overvejelser på højt plan, der er etableret om patienters mobilitet og sundhedspleje i EU.

Det sidste møde i forbindelse med denne procedure for overvejelser fandt sted den 8. december 2003. Kommissionen planlægger at reagere på procedurens anbefalinger ved en meddelelse i begyndelsen af 2004. Med hensyn til refusion af lægeudgifter afholdt i andre medlemsstater, skal det påpeges, at Domstolen i en række domme (2) har anerkendt patienters ret til at få lægebehandling i en anden medlemsstat og til at få deres udgifter godtgjort. Desuden har Domstolen præciseret betingelser, som godtgørelsen kan være underlagt, særligt for at garantere, at medlemsstaternes sociale sikringsordninger balancerer finansielt og for at sikre et højt niveau af offentlig sundhed.

Og endelig, hvad angår udviklingen med hensyn til etablering af et europæisk agentur for overførbare sygdomme (European Communicable Diseases Agency) vedtog Kommissionen i juli 2003 forslaget til Europa-Parlamentets og Rådets forordning om oprettelse af et europæisk center [for forebyggelse af og kontrol med sygdomme] (ECDC) (3). Dette forslag har til formål at skabe et europæisk center, som kan give en struktureret og systematisk tilgang til kontrol med overførbare sygdomme og andre alvorlige trusler mod EU-borgernes sundhed. Oprettelsen af ECDC som et uafhængigt europæisk agentur vil kunne mobilisere og forstærke synergierne mellem de eksisterende centre for sygdomskontrol væsentligt. Dets drift forventes igangsat i 2005. Kommissionen har ikke foreslået, hvor centret skal være beliggende, idet dette spørgsmål vil blive behandlet af institutionerne, når forslagets indhold er blevet vedtaget.

(1) EFT L 268 af 3.10.1998.

(2) Kohll-dommen, sag C-155/96 af 28.4.98, Sml. 1998 I, s. 1931, Decker-dommen, sag C-120/95 af 28.4.98, Sml. 1998 I, s. 1831, Smits og Peerbooms-dommen, sag C-157/99 af 12.7.01, Sml. 2001 I, s. 05473, Vanbraekel-dommen, sag C-368/98 af 12.7.01, Sml. 2001 I, s. 05363, V.G. Müller-Fauré c/Onderlinge Waarborgmaatschappij O.Z Zorgverzekeringen UA og E.E. M. Van Riet c/Onderlinge Waarborgmaatschappij ZAO Zorgverzekeringen-dommen, sag C-385/99 af 13.5.03 (endnu ikke offentliggjort), Patricia Inizan/Caisse Primaire d'Assurance Maladie des Hauts de Seine-dommen, sag C-56/01 af 23.10.03 (endnu ikke offentliggjort).

(3) KOM(2003)441 endelig udg.